Topografikunta

Topografikunta (lyhenne TopK) on muun muassa Puolustusvoimien kartoitustoiminnasta vastaava entinen itsenäinen joukko-osasto ja sotilaslaitos, nykyisin yksi Puolustusvoimien tiedustelulaitoksen osastoista. Se perustettiin alun perin vuonna 1918.

Toiminta
Laitos on toiminut Helsingin Pasilassa ja myöhemmin Espoon Kilossa. Nykyisin se on osa Puolustusvoimien tiedustelulaitosta. Se sulautettiin Puolustusvoimien tiedustelukeskukseen 1.1.2007, jonka toiminnot taas siirrettiin tiedustelulaitokseen osana puolustusvoimauudistusta 30.4.2014.

Topografikunta vastaa puolustushallinnon paikkatietotoiminnasta ja hoitaa myös Suomen Open Skies -toimintaan (Avoin taivas -sopimus) liittyviä tehtäviä.

Siihen kuului myös oma kartta- ja kirjapaino Topografikunnan Karttapaino (aikaisemmin Yleisesikunnan Topografikunnan paino), mutta painon nykytilasta ei ole julkista tietoa.

Laitoksen perinteitä vaalii ja vanhojen topografikuntalaisten yhteydenpitoa hoitaa Topografikunnan kilta.

Historia

Topografikunnan vuosipäivää vietetään 24. maaliskuuta samana päivänä vuonna 1812 perustetun Haapaniemen kenttämittauskoulun kunniaksi. Topografikunnan kunniamarssi on Armas Järnefeltin säveltämä ”Topografimarssi”.

Vuoteen 1944 saakka, Suomessa toimi myös useita kenttäkarttavarikoita sekä Saarijärven Kolkanlahdella Keskuskarttavarikko. Valvontakomission määräyksen myötä merkittävä osa niiden karttavarannoista toimitettiin sodan jälkeen Neuvostoliittoon. Laitoksen nimi oli vuoteen 1952 saakka Puolustusvoimain Pääesikunnan Topografinen osasto.

Päälliköt 
 eversti (1927) Claës Stenius 1918–1928
 eversti (1934) Jussi Laiti 1928–1946
 eversti (1949) Ahti Paulaharju 1946–1952
 eversti (1952) Aarne Pietarinen 1952–1954 ja 1956–1959
 eversti (1954) Arvo Wiitanen 1954–1956
 eversti (1960) Lennart Kaje 1959–1969
 eversti (1968) Risto Erjola 1969–1973
 eversti (1972) Ossi Hankala 1973–1974
 eversti (1974) Lauri Vilkko 1974–1985
 eversti (1981) Matti Koskimaa 1985–1990
 insinöörieversti (1990) Heikki Fredriksson 1990–2002
 eversti (1998) Alpo Juntunen 2003–2006
 insinöörieversti (2009) Henry Kvarnström 1.1.2007–30.11.2010
 everstiluutnantti Janne Sarpoma 1.6.2011–31.1.2015
 everstiluutnantti Harri Uusitalo 1.4.2015–14.2.2017
 insinöörieverstiluutnantti Matti Rantanen 15.2.2017 – 30.4.2014

Aiheesta muualla
 Puolustusvoimat: Puolustusvoimien Tiedustelulaitos (PVTIEDL)

Joukko-osastot
Topografia